मेरठ में हाईवे नं 8 के पास रहने वाले अंकित कहते हैं कि कांवर शुरू होते ही उन की मुसीबत शुरू हो जाती है. घर में बुजुर्ग मातापिता हैं, छोटा बच्चा है, लेकिन उन के घर से 500 मीटर दूर कांवरियों के लिए एक टैंट लग जाता है, जिस में दिनरात, सुबह के 3 बजे तक कानफोड़ू लाउडस्पीकरों पर भजन बजते रहते हैं. अपने ही घर में बैठे व्यक्ति को धार्मिक शोर से कोई छुटकारा नहीं, फिर चाहे वह कांवरियों के कारण हो अथवा गणपति पंडाल के कारण. इंदौर में रहने वाली मोना को रोज सुबह 5 बजे लाउडस्पीकर पर अजान की आवाज पर जबरन उठना पड़ता है. जालंधर की वृंदा को अल्लसुबह प्रभात फेरी पर बजते पटाखों से खासी परेशानी होती है. दीवाली के समय पर मुंबई के वर्ली सीफेस पर बेहिसाब पटाखों के शोर और धुएं से राहुल परेशान होते हैं, क्योंकि उन की मां को दमे का रोग है. उस पर बहरा कर देने वाला शोर और अगले दिन पूरे सीफेस पर पटाखों द्वारा फैली गंदगी.